Dansk-ukrainske Vladimir Nosenko er taget til Hjørring for at hente sække, der skal hjælpe de utallige ukrainske flygtninge, som på kort tid har måttet forlade hjem og ejendele for at komme i sikkerhed. - Vi er i gang med at samle de nødvendige ting, de skal bruge – medicin, tæpper, bleer og varmt tøj til kvinder og børn og gamle mennesker, der står der og venter, forklarer Vladimir Nosenko. Det indsamlede bliver senere kørt til den polsk-ukrainske grænse, hvor over 100.000 mennesker har passeret grænsen siden den russiske invasion. Sækkene vælter ind Danske Kirsten Woller ville gerne hjælpe de nødstedte ukrainere, så hun lavede i går et opslag på Facebook om, at man kunne aflevere poser med donationer ved hende. Siden er det væltet ind med sække. - Jeg tror, det samme gælder for mange mennesker. Vi tænker, hvordan vi kan hjælpe, for vi vil gerne hjælpe, og nu da jeg stod op i morges, stod der i hvert fald 15 sække udenfor, siger Kirsten Woller. En af dem, der gerne vil hjælpe, er Anja Aagaard Pedersen. Hun havde noget ekstra tøj, som hun godt kunne undvære til nogen, der har mere brug for det. Det er derfor nu kommet i en sæk, som skal med Vladimir Nosenko sydpå. Hjælp på vej Vladimir Nosenko samler alle donationerne i Vittrup, hvor han gør klar til at tage den lange tur til Polen. Han er meget taknemmelig for, at folk vil hjælpe. - Folk er i nød, så de har brug for det hele. Jeg aner ikke, hvornår det slutter, jeg aner det ikke. Hvis det bliver længe, så er vi klar til at hjælpe dem, siger Vladimir Nosenko. Nødhjælpsorganisationer og myndigheder har også meldt ud, at de står klar til at hjælpe Ukraine, men det stopper ikke Vladimir og de andre frivilliges arbejde. - Alt det her, det kan hjælpe i dag, ikke efter en uge eller efter en måned, siger Vladimir Nosenko, som senere på dagen vil sætte sig i bilen og køre mod Polen.
I Ukraine er alt på kort tid vendt på hovedet. Landet er i krigstilstand, og det betyder mangel på alt fra benzin til tøj og medicin.